รู้จัก Stabilo แบรนด์เครื่องเขียนเยอรมัน อายุ 167 ปี
เรื่องราวของบริษัท Stabilo เป็นอย่างไร ? ลงทุนแมนจะเล่าให้ฟัง
25 เม.ย. 2565

รู้จัก Stabilo แบรนด์เครื่องเขียนเยอรมัน อายุ 167 ปี /โดย ลงทุนแมน
ในช่วงวัยเรียน หากให้นึกถึงแบรนด์เครื่องเขียนที่เราคุ้นเคย หนึ่งในนั้นจะมีชื่อของ “Stabilo”
เมื่อ 167 ปีที่แล้ว บริษัท Stabilo ถูกก่อตั้งขึ้นมา เพียงเพื่อผลิตและจัดจำหน่ายดินสอให้กับชาวยุโรป
แต่ปัจจุบัน บริษัทแห่งนี้ ยังเป็นเจ้าของธุรกิจเครื่องสำอางและความงาม รวมถึงอุปกรณ์การท่องเที่ยวอีกด้วย
แล้วเรื่องราวของบริษัท Stabilo เป็นอย่างไร ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ในช่วงปี 1700 หรือราว 322 ปีก่อน คนงานเหมืองในสมาพันธรัฐเยอรมัน ได้มีการค้นพบแหล่ง “แร่แกรไฟต์” ใต้พื้นดินละแวกเมืองนูเรมเบิร์ก ที่ตั้งอยู่ใจกลางของประเทศเยอรมนีในปัจจุบัน
ตั้งแต่นั้นเป็นต้นมา ผู้ประกอบการหลายกลุ่มก็ได้เริ่มอพยพเข้ามาในพื้นที่แห่งนี้ และเริ่มจัดตั้งธุรกิจผลิตดินสอขึ้น เพื่อขายทั่วยุโรป
จนมาในปี 1855 นักธุรกิจชาวเยอรมัน คุณ Geoff Grossberger และคุณ Hermann Kurz ได้ก่อตั้งบริษัทที่ชื่อว่า “Grossberger & Kurz Bleistiftfabrik” ขึ้น
เพื่อประกอบธุรกิจผลิตและจัดจำหน่ายดินสอ ที่เมืองนูเรมเบิร์ก ศูนย์กลางของอุตสาหกรรมแร่แกรไฟต์ภายในประเทศ
ก่อนที่คุณ Gustav Schwanhäusser อดีตเสมียนโรงงานแปรงทาสีภายในเมือง จะเข้ามาซื้อกิจการไป และได้เปลี่ยนชื่อของบริษัทให้เป็น “Schwan Bleistift Fabrik”
โดยการใช้ส่วนแรกของนามสกุลของตัวเอง 
ซึ่งก็คือ Schwan ที่แปลว่า “หงส์” มาตั้งเป็นชื่อและโลโกของบริษัทใหม่ 
จึงเป็นเหตุผลที่ว่า ทำไมเราถึงเห็นโลโกรูปหงส์ที่เครื่องเขียนของ Stabilo ซึ่งใช้สืบต่อกันมาจนถึงปัจจุบัน
ในปี 1925 บริษัทแห่งนี้ ได้เปิดตัวแบรนด์สินค้าเครื่องเขียนระดับพรีเมียม
ที่ชื่อว่า “Stabilo” ขึ้นมา เพื่อขายให้กับกลุ่มลูกค้าที่ต้องการดินสอคุณภาพสูง
2 ปีต่อมา บริษัทก็เริ่มผลิต “ดินสอเขียนคิ้ว” ส่งออกไปยังประเทศสหรัฐอเมริกา ถือเป็นการเริ่มต้นกลุ่มธุรกิจเครื่องสำอางของบริษัท
แต่ไม่นานหลังจากนั้น ประเทศเยอรมนีก็ได้เข้าสู่สงครามโลกครั้งที่ 2 กองทัพอากาศของประเทศอังกฤษได้ส่งเครื่องบินมาทิ้งระเบิดที่เมืองนูเรมเบิร์ก ซึ่งเป็นเมืองอุตสาหกรรมสำคัญของประเทศเยอรมนี
เมืองทั้งเมือง ได้ถูกเปลี่ยนให้กลายเป็นซากปรักหักพัง ซึ่งโรงงานของบริษัทก็ได้ถูกทำลายลงเช่นกัน
พอสงครามจบลง บริษัทได้ตัดสินใจสร้างโรงงานขึ้นมาใหม่ที่เมืองนูเรมเบิร์กเช่นเดิม พร้อมกับเปิดตัวลิปสติก แบรนด์ Lirola ที่ได้รับความนิยมเป็นอย่างมาก จากสตรีชาวเยอรมัน ในยุคหลังสงครามโลก
จนมาในช่วงปี 1970 บริษัทได้เปิดตัวผลิตภัณฑ์ไลน์ใหม่ ซึ่งก็คือ ปากกามาร์เกอร์ STABILO BOSS ที่เราเรียกติดปากกันว่า ปากกาไฮไลต์และปากกาหมึกสี STABILO POINT 88 ที่เป็นปากกาสีลักษณะหกเหลี่ยมสีส้มอ่อน
ซึ่งปากกาทั้งสองชนิดนี้ ก็ยังคงขายมาถึงในยุคปัจจุบัน และเราก็สามารถพบเห็นได้ตามร้านเครื่องเขียนทั่วไป
นอกจากนี้ ทางบริษัทยังได้ทำการเปลี่ยนชื่อบริษัทใหม่เป็น “Schwan-Stabilo” เพื่อให้ภาพลักษณ์ของบริษัทชัดเจนยิ่งขึ้น
ส่วนธุรกิจเครื่องสำอางที่เคยเป็นเพียงแค่แผนกเล็ก ๆ แผนกหนึ่งในบริษัทนั้น 
ก็ได้ถูกตั้งมาเป็นบริษัทใหม่ที่ชื่อว่า “Schwan Cosmetics” เพื่อที่จะจริงจังกับธุรกิจด้านนี้มากขึ้น
จนมาในปี 2006 ผู้บริหารของ Schwan-Stabilo ได้เล็งเห็นกระแสการท่องเที่ยวเชิงผจญภัยที่กำลังมาแรง และตัดสินใจเข้าซื้อบริษัทผลิตกระเป๋า รวมถึงอุปกรณ์เดินป่าและปีนเขาชื่อดังอย่าง Deuter Sport
ซึ่งถ้าใครที่เป็นนักเดินทาง ก็คงจะคุ้นเคยกับแบรนด์นี้ดี เพราะ Deuter Sport เป็นหนึ่งในแบรนด์ที่ขายอุปกรณ์การเดินทางมาอย่างยาวนาน รวมถึงมีธุรกิจในประเทศไทยเช่นกัน
มาถึงตรงนี้ เมื่อบริษัทเริ่มมีการแตกธุรกิจออกเป็นหลายกลุ่ม Schwan-Stabilo จึงได้ปรับโครงสร้างบริษัท ให้เป็นธุรกิจโฮลดิง ที่มีการประกอบหลายธุรกิจ และได้เดินหน้าซื้อธุรกิจอุปกรณ์การท่องเที่ยวเชิงผจญภัยเพิ่มอีกหลายบริษัท ไม่ว่าจะเป็น
- Ortovox ผู้ผลิตอุปกรณ์ปีนเขา
- Maier Sports ผู้ผลิตและจัดจำหน่ายชุดและอุปกรณ์สกี
- Gonso ผู้ผลิตและจัดจำหน่ายชุดปั่นจักรยาน
โดยในปัจจุบัน Schwan-Stabilo มีรายได้มาจาก
ธุรกิจเครื่องสำอาง 36%
ธุรกิจเครื่องเขียน 34%
ธุรกิจอุปกรณ์การท่องเที่ยว 30%
ซึ่งเราจะเห็นได้ว่า รายได้หลักของบริษัทไม่ได้มาจากเพียงธุรกิจเครื่องเขียน
แต่ได้มีการกระจายไปยัง 3 ธุรกิจ ด้วยอัตราส่วนที่ใกล้เคียงกัน
และหากเรามาดูรายได้ของ Schwan-Stabilo ช่วงที่ผ่านมา
ปี 2019 รายได้ 24,100 ล้านบาท
ปี 2020 รายได้ 22,200 ล้านบาท
ปี 2021 รายได้ 22,700 ล้านบาท
โดยรายได้ของบริษัทในปีล่าสุดนั้นเริ่มฟื้นตัวขึ้นมา หลังจากที่ในปี 2020 บริษัทได้รับผลกระทบจากวิกฤติโควิด 19 ทำให้ยอดขายตกลง
โดยเฉพาะในกลุ่มธุรกิจเครื่องสำอางและอุปกรณ์การเดินทาง 
เนื่องจากว่าผู้คนส่วนใหญ่นั้นไม่ค่อยได้ออกไปไหน จึงทำให้การบริโภคสินค้าในกลุ่มนี้ลดลง
แต่ในปัจจุบัน หลายประเทศก็ได้เริ่มผ่อนคลายมาตรการควบคุมโรคโควิด 19 ซึ่งก็น่าจะทำให้ธุรกิจที่เคยได้รับผลกระทบ รวมถึง Schwan-Stabilo แบรนด์ที่ทำธุรกิจมายาวนานเป็นร้อยปี กลับมาฟื้นตัวได้อีกครั้ง
ปิดท้ายด้วยข้อมูลที่น่าสนใจ
รู้หรือไม่ว่า ผลิตภัณฑ์ ปากกาไฮไลต์ STABILO BOSS
ถูกคิดค้นขึ้นมายาวนานกว่า 51 ปี
ถูกผลิตมาแล้วกว่า 2,600 ล้านด้าม
ใช้น้ำหมึกสี 1.2 ล้านลิตรต่อปี ในการผลิต 
และขายได้เฉลี่ยวินาทีละเกือบ 5 ด้าม เลยทีเดียว..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
TikTok - 
Spotify - 
Apple Podcasts - 
Soundcloud - 
References
- 
- 
-